[Foto's] Trane ná gesin uitgeteerde hond ná 2 jaar opspoor | Maroela Media
Milo by die skuiling (Foto: Facebook/Sasolburg Veeaarts
WAARSKUWING: Die foto's onderaan die berig is baie grafies en kan sensitiewe lesers of kinders ontstel.
Debbie het aan Maroela Media vertel die gesin was stukkend nadat hul geliefde hondjie twee jaar gelede verdwyn het.
"Ons het hom grootgemaak saam met worshondjies. Hy het nooit besef hy is eintlik 'n bullterriër nie, omdat hy heeltyd deur die worshondjies omring was en ook 'n regte skoothondjie was," het sy vertel.
Milo saam met Debbie en haar man voor hy weggeraak het (Foto: Verskaf)
Polisielede van Sasolburg het Milo verlede week by sy eienaars weggeneem omdat hy uitgeteer en vasgemaak was. Die polisielede het Milo na Purpaws for Life, 'n niewinsgewende organisasie wat diere versorg, in die Vaaldriehoek geneem om gerehabiliteer te word.
Debbie se dogter het Milo Sondagaand vir die eerste keer op dié organisasie se Facebook-blad gewaar. Hulle het in 'n Facebook-plasing vir fondse gevra vir sy rehabilitasie.
Hy het onder meer bosluiskoors en bosluisbuikkoors gehad en was erg ontwater. Sy tande is ook stomp en stukkend, "asof hy in die bek geskop is".
"Sy het my 22:00 die aand gebel en gegil: 'Mamma, ek het Milo gekry! Ek het Milo gekry!' Ons kon dit nie glo nie. Ons kon hom uitken deur middel van sy een swart oor en die spikkel wit daarop."
Die gesin het hom by die skuiling gaan optel en is eers met hom huis toe. "Hy het sy stert wild gewaai. Selfs die worshondjies het hom onthou en hom gelek. Hy is dadelik na die kamer toe en wou op die bed spring, want hy weet steeds hy mag op die bed slaap as hy goor voel."
Hy is intussen vir 10 dae by 'n ander sentrum gerehabiliteer en het amper 2 kg opgetel.
"En hy kom vandag [Vrydag] huis toe! 'n Lang pad lê voor, maar ons gaan hom soveel liefde en aandag gee dat hy in 'n japtrap gesond sal word," het Debbie bygevoeg.
Die gesin het egter 'n dubbele vreugde aangesien Debbie se derde kleinkind ook onlangs gebore is. "En sy kom ook vandag huis toe! Dit gaan wonderlik met ons."
Debbie sê sy hoop die skuldiges gaan ook aan die pen ry. "Mens ervaar soveel woede saam met die verligting. Mens kan nie glo dat iemand so iets aan 'n onskuldige dier kan doen nie. Hy was nog nooit naar met enigiemand nie."
Ek is so baie bly saam met julle. Hy het nou baie TLC nodig en ek weet sommer hy gaan dit kry. Ai dat hy nou dit moes deurgaan. Sterkte vir die pad vorentoe en geniet hom terdee!!!!
Die wonderlikste gebeurtenis waarvan ek lees in 'n lang tyd. Ek kan sommer sien hy gaan weer vavooraf soos 'n mens hanteer word. Sterkte aan sy mens Pa en Ma en ons is saam met julle bly!!!!!!!!!
So verskriklik dankbaar dat Milo gered is en terug is by sy eienaars. En woedend oor die vieslike diewe wat die arme hond gesteel en so verinneweer het. Ons gesin het ook jare lank die voorreg gehad om ons huis met 'n Bulterrier genaamd Prins te deel en hulle is wonderlike honde. Sterkte aan Milo en sy mens- en hondegesin. Mag hy vinnig en volkome herstel en ek weet sommer hy gaan al die liefde kry wat hom toekom.